62023CO0312_INF
Sklep Sodišča (šesti senat) z dne 27. maja 2024 –Addiko Bank
(Zadeva C‑312/23)
„Predhodno odločanje – Člen 99 Poslovnika Sodišča – Odgovor, na katerega je mogoče jasno sklepati iz sodne prakse – Varstvo posameznikov pri obdelavi osebnih podatkov in prosti pretok takih podatkov – Uredba (EU) 2016/679 – Člen 15 – Pravica posameznika, na katerega se nanašajo osebni podatki, do dostopa do osebnih podatkov, ki se nanašajo nanj in ki so predmet obdelave – Pravica pridobiti kopijo teh podatkov – Pojem ‚kopija‘ – Razlogi za zahtevo za dostop do navedenih podatkov – Uporaba podatkov za vložitev tožbe“
1.
Varstvo posameznikov pri obdelavi osebnih podatkov – Uredba 2016/679 – Pravica posameznika, na katerega se nanašajo osebni podatki, do dostopa do svojih podatkov, ki se obdelujejo – Zagotovitev kopije podatkov – Pojem kopije – Izročitev natančne in razumljive reprodukcije teh podatkov posamezniku, na katerega se nanašajo osebni podatki – Kopije izvlečkov iz dokumentov ali celotnih dokumentov ali izvlečkov iz podatkovnih zbirk, ki vsebujejo med drugim navedene podatke – Vključitev – Pogoj
(Uredba Evropskega parlamenta in Sveta 2016/679, uvodna izjava 58 ter člena 12(1) in 15(1) in (3); Direktiva Evropskega parlamenta in Sveta 95/46, člen 12(a))
(Glej točke od 25 do 29 in od 31 do 33 ter točko 1 izreka.)
2.
Varstvo posameznikov pri obdelavi osebnih podatkov – Uredba 2016/679 – Pravica posameznika, na katerega se nanašajo osebni podatki, do dostopa do svojih podatkov, ki se obdelujejo – Pravica do brezplačne pridobitve prve kopije njegovih podatkov – Obveznost upravljavca, da zagotovi tako kopijo – Obveznost posameznika, na katerega se nanašajo osebni podatki, da obrazloži svojo zahtevo za dostop do podatkov, ki izhaja iz preambule Uredbe – Neobstoj
(Uredba Evropskega parlamenta in Sveta 2016/679, uvodna izjava 63, prvi stavek, ter člena 4, točki 2 in 7, ter 15(1) in (3))
(Glej točke 39, 40, 43, 48, 49, 51 in 52 ter točko 2 izreka.)
Izrek
1.
Člen 15(3), prvi stavek, Uredbe (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov)
je treba razlagati tako, da
pravica posameznika, na katerega se nanašajo osebni podatki, da pridobi kopijo osebnih podatkov, ki se nanašajo nanj in ki so predmet obdelave, pomeni, da se temu posamezniku izroči natančna in razumljiva reprodukcija vseh teh podatkov. Ta pravica vključuje pravico do pridobitve celovite kopije dokumentov, ki med drugim vsebujejo navedene podatke, če je zagotovitev take kopije potrebna, da se posamezniku, na katerega se nanašajo osebni podatki, omogoči, da preveri pravilnost in popolnost teh podatkov, ter da se zagotovi njihova razumljivost.
2.
Člen 15(1) in (3) Uredbe 2016/679
je treba razlagati tako, da
je obveznost, da se posamezniku, na katerega se nanašajo osebni podatki in ki je vložil zahtevo za dostop, zagotovi kopija osebnih podatkov, ki se nanašajo nanj in ki so predmet obdelave, naložena upravljavcu podatkov, tudi kadar je ta zahteva obrazložena s ciljem, ki ni povezan s cilji iz uvodne izjave 63, prvi stavek, te uredbe.